Mooi Qashqai wys sy donkerder kant | Netwerk24
Ietwat onder die radar sit Nissan se mooie Qashqai en wag dat kopers hom raaksien.
Daar's egter goeie nuus: Nissan het 'n paar modelle met 'n spesiale pakket uitgerus, die Midnight Edition, wat hom sommer dadelik laat uitstaan.
Soos die naam suggereer kry jy heelwat swart aksente buite en binne. Daar's die swart wiele, swart dakrak, 'n sierrooster wat met 'n dofswart afwerking gekleur is en kantspieëls in swart hulsels.
Binne is heelwat van die ander modelle se chroom-insetsels nou pikswart. Ek hou ook van die leerbekleedsel, waarvan die sitgedeelte met fluweeltipe alcantara oorgetrek is. Die vloermatjies kry ook 'n rooi "Qashqai"-kenteken daarop geborduur.
Die Midnight Edition bied 'n sierlike pakket wat die Qashqai dadelik laat uitstaan. Foto: Marnus Hattingh
Om met die Qashqai in die dorp rond te ry was nog altyd een van die lekkerder goed om te doen.
Ons model was met 'n 1,2-liter-petrolturbo toegerus (85 kW, 165 Nm), wat heel kragtig is vir rondrits tussen verkeersligte en die winkels.
Die CVT-tipe outomatiese ratkas voel soepel en bied nie te veel van die gekreun waaronder ouer CVT's gely het nie.
Jy sit lekker hoog agter die stuur en jou sig reg om die wa is goed. Die beenruimte agter is gemaklik vir twee tieners, terwyl die pakplek genoeg vir 'n maandeinde-tog na die supermark is.
Nuttige hulpitems sluit in 'n trukamera wat 'n prentjie van 360° bied, 'n blindekolgonser en 'n selfstopfunksie wanneer die blikbrein vermoed jy gaan teen iets vasry.